欧阳修
读蟠桃诗寄子美
韩孟於文词，两雄力相当。
篇章缀谈笑，雷电击幽荒。
众鸟谁敢和，鸣凤呼其凰。
孟穷苦累累，韩富浩穰穰。
穷者啄其精，富者烂文章。
发生一为宫，揫敛一为商。
二律虽不同，合奏乃锵锵。
天之产奇怪，希世不可常。
寂寥二百年，至宝埋无光。
郊死不为岛，圣愈发其藏。
患世愈不出，孤吟夜号霜。
霜寒入毛骨，清响哀愈长。
玉山禾难熟，终岁苦饥肠。
我不能饱之，更欲不自量。
引吭和其音，力尽犹勉强。
诚知非所敌，但欲继前芳。
近者蟠桃诗，有传来北方。
发我衰病思，蔼如得春阳。
忻然便欲和，洗砚坐中堂。
墨笔不能下，怳怳若有亡。
老鸡嘴爪硬，不易犯其场。
不战先自却，虽奔未甘降。
更欲呼子美，子美隔涛江。
其人虽憔悴，其志独轩昂。
气力诚当对，胜败可交相。
安得二子接，挥锋两交鋩。
我亦愿助勇，鼓旗噪其旁。
快哉天下乐，一釂宜百觞。
乖离难会合，此志何由偿。